Folketing
2004-03-23

Vi gør det også af hensyn til at få gjort kål på, kan man sige, de ligestillingsproblemer, som vi stadig væk har i samfundet og ikke mindst på arbejdsmarkedet, hvor vi jo kan henføre mange af dem til det fænomen, at det næsten udelukkende er kvinderne, der påtager sig orlovsbyrden eller indimellem faktisk også udelukker mændene fra at tage del i orloven. Det er de problemer, vi udmærket kender, nemlig at kvinder for arbejdsgiverne fremstår som en mere usikker og som en dyrere arbejdskraft; det er de problemer, der består i, at kvinder mister langt mere i forhold til pensionsopsparing. Det er ikke sikkert, at det føles så voldsomt, når man får de små børn og måske er i 20'erne eller i 30'erne, men det rammer meget hårdt i den sidste ende.